<classify> HADI sasa Tanzania haina mgonjwa wala mhisiwa wa ugonjwa wa homa kali ya mapafu unaosababishwa na kirusi cha Corona, lakini kutokana na mwingiliano wa kibiashara na kijamii na nchi ya China na Bara la Asia, serikali imechukua hatua kukabiliana na ugonjwa huo ukiibuka.Akizungumza jana na waandishi wa habari katika ukumbi wa Bunge, mjini Dodoma, Waziri wa Afya, Maendeleo ya Jamii, Jinsia, Wazee na Watoto, Ummy Mwalimu, aliwataka wananchi kutokuwa na hofu, bali waendelee kuchukua hatua za tahadhari katika kujikinga na ugonjwa huo na kutosambaza taarifa zilizothibitishwa na wizara.Ummy amesema kwa mujibu wa taarifa ya Shirika la Afya Duniani WHO, ugonjwa huo tangu mlipuko wake uanze katika mji wa Wuhan katika Jimbo la Hubei, China, Desemba mwaka huu hadi Januari 28, mwaka huu, watu 4,593 wamethibitishwa kuugua duniani kote na kati yao 4,537 na vifo 106 vimetokea China.Alisema ugonjwa huo umesambaa katika nchi 14 duniani ikiwamo Japan, Jamhuri ya Korea, Vietnam, Singapore, Australia, Malasyia, Cambodia, Thailand, Nepal, Sri Lanka, Marekani, Canada, Ufaransa na Ujerumani.Lakini kwa mujibu wa taarifa ya WHO Kanda ya Afrika, kuna washukiwa wanaodhaniwa kuwa na virusi vya ugonjwa huo walioripotiwa katika Bara la Afrika ambao wanaoendelea kufuatiliwa na kufanyiwa uchunguzi katika nchi za Ivory Coast, Ethiopia, Mauritius, Kenya na Zimbabwe.Wizara inafanya uchunguzi wa wasafiri wote kutoka Bara la Asia kwenye mipaka kikiwamo Kiwanja cha Ndege cha Mwalimu Julius Nyerere, Kilimanjaro, Mwanza na Bandari ya Dar es Salaam.Katika kipindi cha wiki mbili zilizopita, wizara imefanya uchunguzi wa raia 1,520 wanaoingia nchini kutoka China na Asia kupitia mipakani na viwanja vya ndege na kuchunguza abiria wa ndege wanaoingia nchini, alisema.Ummy alisema wizara ina vipima joto 140, vya mkono 125 na vya kupima watu mapigo ya moyo 15, ambavyo vimefungwa na vinatumika katika maeneo yote ya mipakani ikiwamo katika viwanja vya ndege na bandari.Pia aliwataka waganga wakuu wote wa mikao na halmashauri kuchukua tahadhari na kuimarisha ufuatiliaji na mbinu ya kukinga dhidi ya maambukizi katika maeneo yao, ikiwamo mipaka.Kuandaa maeneo maalumu ya matibabu kwa wagonjwa endapo watajitokeza. Maeneo hayo ni Hospitali ya Mawezi Kilimanjaro, Buswelu Mwanza na Kigamboni mkoani Dar es Salaam.Mkurugenzi wa Huduma za Dharura na Maafa Wizara ya Afya, Dk Elias Kwesi, alisema ukaguzi kwenye ndege unafanyika kwa umakini mkubwa kutokana na makundi matatu ya ndege zinazotoka moja kwa moja China na Bara la Asia na Mashariki ya Mbali.Alisema ndege zenye hatari kubwa ni za Ethiopia, Kenya na Qatar na Emireti, zenye hatari ya kati ni Tarkish, KLM, Precisioner na hatari ya kawaida ni Tanzania, Msumbiji, Mauritius na Rwanda.  <topic>: KITAIFA 